
LEIKMANNASAMNINGUR BLÍ
☐ Atvinnusamningur         ☐ Áhugasamningur 
Félagið ___________________________ kt._______________-________, hér eftir nefnt félag, 
og leikmaðurinn ________________________________________________ kt._______________-________, hér eftir nefndur leikmaður, gera með sér eftirfarandi leikmannasamning. 
Samningur þessi gildir frá ________________ til ______________.
Ríkisfang leikmanns:_____________________________________. Leikmenn gætu þurft að senda inn vegabréf til skrifstofu Blaksambands Íslands til þess að sanna ríkisfang. 
☐  Hakaðu hér ef að leikmaður er með erlent ríkisfang en byrjaði að spila blak á Íslandi fyrir 18 ára aldur.
1. Skyldur leikmanns:
a) [bookmark: _Hlk33098659]Leikmaður skuldbindur sig til að æfa og leika blak með félagi sínu á samningstímanum samkvæmt ákvörðun stjórnar félagsins/deildarinnar eða fulltrúa þess  (þjálfara) og taka þátt í sameiginlegum verkefnum leikmanna félagsins í samráði við stjórn. Leikmaður skuldbindur sig til þess að nýta alla sína íþróttagetu á hverjum tíma í þágu liðsins og hjálpa þannig liðinu að ná sínum markmiðum og viðhalda og bæta eigin getu. Öll forföll skal leikmaður tilkynna stjórn félagsins/deildarinnar eða fulltrúa þess (þjálfara). 
b) Leikmaður skal fylgja þeim reglum sem settar eru um undirbúning leikja og nota þann útbúnað sem félagið fer fram á að verði notaður. Leikmaður skal gæta þess að öll framkoma hans og talsmáti séu félaginu sæmandi og til framdráttar jákvæðri ímynd félagsins og íþróttarinnar í heild. Leikmaður skal kynna sér siðareglur félagsins svo og siðareglur BLÍ og fara eftir þeim í allri sinni framkomu innan sem utan vallar. 
c) Leikmanni er óheimilt að gera sjálfstæðan auglýsingasamning án samþykkis stjórnar félagsins/deildarinnar. Félaginu og BLÍ er heimilt án endurgjalds til leikmanns að nota myndir, myndbönd, hljóðupptökur og annað sambærilegt af leikmanni frá leikjum og æfingum til auglýsingar á viðburðum félagsins og/eða BLÍ.
d) Leikmanni er óheimilt að æfa og keppa á vegum annars aðila en félagsins á samningstímanum án leyfis stjórnar félagsins/deildarinnar nema vegna skyldu skóla (s.s. íþróttatímar).  Þó skal honum ævinlega heimil þátttaka í verkefnum á vegum BLÍ. Jafnframt er leikmanni óheimilt að gegna starfi þjálfara hjá öðru liði í sömu keppnisdeild og hann leikur í á gildistíma samnings þessa. Leikmanni, 18 ára og eldri, með atvinnusamning er ekki heimilt að æfa eða taka þátt í öðrum íþróttagreinum en blaki án sérstaks leyfis stjórnar félagsins/deildarinnar. 
e) Leikmaður getur ekki gert frekari kröfur um greiðslur en fram koma í samningi þessum. Búnaður til æfinga og aðstaða til æfinga, hvort heldur er í íþróttasal eða lyftingaaðstaða, og aðgangur að henni (s.s. líkamsræktar- eða sundkort) sem og ferðakostnaður til keppni telst ekki til greiðslna samkvæmt ákvæði þessu né árangurstengdir bónusar. Félag getur ekki krafið leikmann um endurgreiðslu á búnaði, aðstöðu eða aðgengi til æfinga, árangurstengdum bónusum né ferðakostnaði til keppni komi til þess að samningi sé rift eða leikmaður leystur frá honum.
f) Á gildistíma leikmannasamnings er leikmanni og umboðsmanni hans óheimilt að hafa frumkvæði að samskiptum eða viðræðum við annað félag í þeim tilgangi að ræða möguleg félagaskipti eða nýjan leikmannasamning, nema með skriflegu samþykki þess félags sem leikmaður er samningsbundinn við.
Á sama hátt er íslensku félagi og fulltrúum þess óheimilt að hafa frumkvæði að samskiptum eða viðræðum við leikmann sem er bundinn gildum leikmannasamningi við annað íslenskt félag, nema með skriflegu samþykki þess félags sem leikmaðurinn er samningsbundinn við.
Allar viðræður milli leikmanna og félaga eru þó heimilar á síðustu þremur mánuðum samningstímans svo fremi sem leikmaðurinn haldi samninginn að öðru leyti.
g) Leikmanni sem tekur þátt í leikjum á vegum BLÍ er óheimilt að taka þátt í hverskonar veðmálastarfsemi vegna leikja eða atvika í leikjum á vegum BLÍ með beinum eða óbeinum hætti.  Jafnframt er leikmanni óheimilt að veita öðrum upplýsingar sem ekki eru opinberar upplýsingar, í þeim tilgangi að hafa áhrif á veðmál eins og kemur fram í alþjóðareglum FIVB.
h) Leikmanni er ekki heimilt að þiggja gjafir eða hlunnindi frá þriðja aðila sem geta leitt til þess að rýra trúverðugleika, sjálfstæði eða hlutleysi leikmanns eins og kemur fram í alþjóðareglum FIVB.
i) Leikmaður skal í einu og öllu fylgja þeim reglum sem gilda varðandi lyfjamisnotkun og bannaðar aðferðir í íþróttum, hér er m.a. átt við boðun í lyfjapróf, bannlista alþjóða lyfjaeftirlitsins (WADA) og undanþágur frá honum. Leikmanni ber að kynna sér þær reglur sem gilda innan íþróttahreyfingarinnar varðandi ólöglega lyfjanotkun íþróttamanna. Leikmaður skal gæta varúðar við töku fæðubótarefna.
2. Skyldur félags
a) Félagið skal skuldbundið til að sjá leikmönnum fyrir aðstöðu til æfinga og keppni. 
b) Félagið skal tryggja að þjálfarar og annað starfsfólk sem sinnir þjálfun eða öðrum faglegum verkefnum á vegum félagsins hafi þá menntun, réttindi og hæfni sem krafist er samkvæmt reglugerðum BLÍ. Félagið skal jafnframt stuðla að því að þjálfarar sinni störfum sínum af fagmennsku og í samræmi við viðurkenndar þjálfunaraðferðir þannig að stuðlað sé að framförum, öryggi og velferð leikmanna.
c) Félagið skal vísa leikmanni, sem verður fyrir meiðslum við æfingar eða keppni á þess vegum, til læknis eða sjúkraþjálfara. Félagið skal greiða þann kostnað sem leikmaður þyrfti að bera vegna meðferðarinnar á samningstímanum og ekki greiðist af almannatryggingum eða tryggingarfélögum, ef leikmaður fylgir leiðsögn félagsins um lækni og sjúkraþjálfara, enda sé slík meðferð bein afleiðing meiðsla við æfingar eða keppni á vegum félagsins. Ábyrgð félagsins takmarkast ávallt við eigin hlut sjúklings í meðferð innan íslenska heilbrigðiskerfisins og felur ekki í sér vernd gegn örorku né launatapi. Leikmaður hefur heimild til að leita til annarra fagaðila en þeirra sem félagið bendir á en þá skal leikmaður greiða sjálfur fyrir þá þjónustu. 
3. Almenn ákvæði 
a) Samningsaðilar bera ábyrgð á að kynna sér samninginn í heild. Félag skal upplýsa leikmann og skrifstofu BLÍ um breytingar frá stöðluðum samningi.
b) Atvinnusamning skal gera við leikmenn sem fá fastar greiðslur frá félagi fyrir að æfa og leika blak. Ekki er heimilt að gera lengri atvinnusamning en til þriggja keppnistímabila. Áhugasamning skal gera við leikmenn sem ekki fá umbun frá félagi (aðra en tilgreinda í lið 1.e.) fyrir að æfa og leika blak. Áhugasamning er ekki heimilt að gera til lengri tíma en tveggja keppnistímabila nema að leikmaður sé undir 18 ára en þá er aðeins heimilt að gera samning til eins keppnistímabils. 
c) Báðir samningsaðilar skuldbinda sig til að virða lög, siðareglur og reglugerðir BLÍ. Rísi ágreiningur um túlkun eða framkvæmd samnings þessa skulu aðilar fyrst leitast við að leysa hann sín á milli. Takist það ekki skal málið fara til meðferðar samkvæmt lögum og reglugerðum BLÍ. Ágreiningur um greiðslur eða önnur einkaréttarleg álitaefni milli samningsaðila skal eftir atvikum sæta úrlausn almennra dómstóla.
d) Félagið og leikmaður vinna sameiginlega að því að berjast gegn hvers konar mismunun, varðandi kyn, kynþátt, þjóðernisuppruna, trú, lífsskoðun, fötlun, félagslega stöðu, aldur, kynhneigð, kynvitund, kyneinkenni eða kyntjáningu á öllum sviðum samfélagsins. Félagið og leikmaðurinn vinna einnig saman að koma í veg fyrir hvers konar kynferðislega eða kynbundna áreitni, einelti, ofbeldi eða aðra vanvirðandi framkomu eins og kemur fram í siðareglum BLÍ. 
e) Ef annar hvor samningsaðili brýtur gegn ákvæðum leikmannasamnings getur hinn aðilinn, að undangenginni skriflegri áskorun um úrbætur, rift samningnum samkvæmt ákvæðum reglugerðar BLÍ.
f) Hvorugur aðilinn getur sagt upp samningi þessum einhliða. Aðilar geta þó hvenær sem er orðið sammála um að leysa hvorn annan frá honum.  Upplýsingar um slíkt skulu strax sendar skrifstofu BLÍ. Sé leikmaður leystur frá samningi er honum heimilt að gera samning við annað félag og leika með því svo fremi sem hann uppfylli Reglugerð BLÍ um félagaskipti. 
g) Varðandi önnur atriði er vísað í reglugerðir BLÍ. Eru ákvæði þeirra reglugerða skuldbindandi fyrir aðila samnings þessa og staðfesta aðilar það með undirskrift sinni.  Breyti aðilar samningi þessum skulu slíkar breytingar tilkynntar með sama hætti og varðandi samning þennan.
h) Áhugasamningur takmarkar ekki möguleika félags á því að innheimta æfingagjöld vegna þátttöku slíks leikmanns í yngri flokkum félagsins.
i) Samningsaðilar skulu fá afrit af samningnum. Leikmannasamningur skal sendur skrifstofu BLÍ til skráningar og öðlast leikmaður ekki leikheimild fyrr en við móttöku hans þar. Það er á ábyrgð félagsins að senda samninginn til skrifstofu BLÍ og samningsaðila.
4. Annað (laun, hlunnindi og önnur ákvæði)
A. Launakjör

 

B. Hlunnindi (s.s æfingafatnaður, ferðakostnaður og árangurstengdir bónusar)

 

C. Önnur ákvæði

 
	


___________________________________	_________________________________________
Undirskrift leikmanns 		Undirskrift félags


___________________________________	_________________________________________
Staður:	Dags.: 	Staður:	Dags.:


____________________________________                    __________________________________________
Staðfesting forráðamanns leikmanns (ef undir 18)		Kennitala forráðamanns



Móttekið af skrifstofu BLÍ


____________________________________                    _________________________________________
Staður:	Dags:	Undirskrift starfsmanns BLÍ

